b'\n_START_ARTICLE_\nTawakkul Karman\n_START_SECTION_\nNaistoimittajat ilman kahleita\n_START_PARAGRAPH_\nKarman perusti seitsem\xc3\xa4n muun naistoimittajan kanssa Naistoimittajat ilman kahleita -j\xc3\xa4rjest\xc3\xb6n maaliskuussa 2005 tavoitteenaan edist\xc3\xa4\xc3\xa4 ihmisoikeuksia, "erityisesti sanan- ja mielipiteenvapautta ja demokraattisia oikeuksia." Alkujaan j\xc3\xa4rjest\xc3\xb6n nimi oli Naistoimittajat ilman rajoja, mutta nimi muutettiin, jotta j\xc3\xa4rjest\xc3\xb6 saisi toimintaluvan. _NEWLINE_Karman joutui omien sanojensa mukaan Jemenin viranomaisten h\xc3\xa4irinn\xc3\xa4n kohteeksi kirjeitse ja puhelimitse kielt\xc3\xa4ydytty\xc3\xa4\xc3\xa4n hyv\xc3\xa4ksym\xc3\xa4st\xc3\xa4 tiedotusministeri\xc3\xb6n kielteist\xc3\xa4 p\xc3\xa4\xc3\xa4t\xc3\xb6st\xc3\xa4 perustaa j\xc3\xa4rjest\xc3\xb6lle omaa radioasemaa ja sanomalehte\xc3\xa4. H\xc3\xa4n vaati vapautta vuonna 2006 perustamalleen uutiskanavalle, jonka kautta levitettiin politiikka-aiheisia uutisia tekstiviestitse. Hallitus valvoi sit\xc3\xa4 tarkasti ja lopulta sulki sen vuonna 2007._NEWLINE_Samana vuonna j\xc3\xa4rjest\xc3\xb6 julkaisi raportin, johon oli kirjattu kaikki virkavallan tekem\xc3\xa4t rikkomukset lehdist\xc3\xb6nvapautta koskien vuodesta 2005 alkaen. Vuonna 2009 Karman kritisoi viestint\xc3\xa4ministeri\xc3\xb6t\xc3\xa4 oikeudenk\xc3\xa4ynneist\xc3\xa4, joita se piti toimittajia vastaan. Vuosien 2007 ja 2010 v\xc3\xa4lill\xc3\xa4 Karman johti s\xc3\xa4\xc3\xa4nn\xc3\xb6llisesti mielenosoituksia hallituksen rakennuksen edess\xc3\xa4 Sanaassa._NEWLINE_Karmanilla oli kytk\xc3\xb6ksi\xc3\xa4 Al-Thawrah-sanomalehteen j\xc3\xa4rjest\xc3\xb6n perustamisen aikaan. H\xc3\xa4n kuuluu my\xc3\xb6s Jemenin toimittajien ammattiliittoon.'